钦定古今图书集成/历象汇编/乾象典/第064卷 > 鬳斋十一槁 > 《银河》金·銮
## 钦定古今图书集成/历象汇编/乾象典/第064卷 > 鬳斋十一槁 > 《银河》金·銮

月出影渐没，夜深光倍明。鹊毛看又尽，填到几时平。

《竹书纪年》：“周敬王十四年，汉不见于天。”

《拾遗记》：屈原以忠见斥，隐于沅湘，披蓁茹草，混同禽
兽，不交世务。采柏实以和桂膏，用养心神，被王逼逐，
乃赴清冷之水，楚人思慕，谓之水仙。其神游于天河，
精灵时降湘浦，楚人为之立祠。

《三辅黄图》：秦皇都咸阳，决渭水贯都，以象天河。
《汉书。萧何传》：项羽立沛公为汉王，而三分关中地，王
秦降将，以距汉王。汉王怒，欲谋攻项羽，何諌之曰：“‘《周
书》曰：‘天予不取，反受其咎’。语曰：‘天汉’，其称甚美’。臣愿
大王王汉中，养其民，以致贤人，收用巴蜀，还定三秦，
天下可图也。”〈注〉孟康曰：言地之有汉，若天之有河汉，
名号休美。《臣赞》曰：“流俗语云天汉”，其言常以汉配天，
此美名也。

《风土记》：“七月七日，其夜洒扫于庭，露施几筵，设酒脯
时果，散香粉于河鼓织女，言此二星神当会。守夜者
咸怀私愿，或云见天汉中有奕奕正白气，有耀五色，
以此为征应，见者便拜而愿，乞富乞寿，无子乞子，唯得乞一，不得兼求，三年乃得言之，颇有受其祚者。”
《幽明录》：“晋宋黄祖奉亲至孝，母病笃，天汉明开，有一
老”父，将小儿持箱自通，即以两丸药赐母，服之患顿
消。

《本事诗》，宋考功，天后朝求为北门学士，不许，作《明河
篇》以见其意，末云：“明河可望不可亲，愿得乘槎一问
津。更将织女支机石，还访成都卖上人。”则天见其诗，
谓崔融曰：“吾非不知之问有才调，但以其有口过。盖
以之问患齿疾，口常臭故也。”之问终身惭愤。

《妆楼记》：薛瑶英于七月七日令诸婢共剪轻彩作连
理花千馀朵，以阳起石染之，当午散于庭中，随风而
上，遍空中，如五色云霞，久之方没，谓之“渡河吉庆花。”
《五国故事》：南唐后主李煜，每七夕延巧，必命红白罗
百匹，结为日宫天河之状，一夕而罢，乃收之。

《清异录》：“世宗时，水部郎韩彦卿使高丽，卿有一书曰
《博学记》，偷抄之，得三百馀事。今抄天部七事，一秋，明
大老天河也。”

《太平广记》：僧惠沿行凶率，常于阒处凿井，深数丈，投
以黄精数百斤，求人试服，观其变化，乃饮姚坤大醉，
投于井中，以硙石咽其井，坤及醒无计跃出，但饥茹
黄精而已，如此数日夜，忽有人于井中召坤姓名，谓
坤曰：“我狐也，感君活我子孙不少，故来教君。我狐之
通天者，初穴于冢，因上窍乃窥天汉星辰，有所慕焉，
恨身不能奋飞”，遂凝盼注神，忽然飞出。虚驾云登
天汉，见仙官而礼之。君但能澄神泯虑，注盼元虚，如
此精确，不三旬而自飞出，虽窍之至微，无所碍矣。
《北京岁华记》：七夕宫中最重，巿上卖巧果人家设宴，
儿女对银河拜。

楚屈原《离骚》：“朝发轫于天津兮。”

汉魏伯阳《参同契》：“焕若星经汉兮昺如水宗海。”
晋潘岳《寡妇赋》：“霜被庭兮风入室，夜既分兮星汉回。”
左思《蜀都赋》：“云汉舍星而光耀洪流。”

宋谢庄《月赋》：“斜汉左界，北陆南躔。”

唐王损之《曙观秋河赋》，“澄奕奕之浮彩，隐苍苍而引
曜，孤星回泛，状清浅之沉珠，残月斜临，似沧浪之垂
钓，轻晖幕幕，远景萧萧，色分隐映，光凝泬㵳，凝瀑布
而不落，似轻云之欲销，夜景将分，清光向晓，萦碧落
以回薄，澹晴空而缥缈，跻攀不及，限一水以心遥，旷
望空劳，邈九霄而思杳，发迹无际，凌虚不倾，积曙色”
之牢落，涵爽气之凄清。疑曳练而势远，讶残虹而体
轻。

宋欧阳修《秋声赋》：“星月皎洁，明河在天。”

《古诗》“河汉清且浅，相去讵几许。盈盈一水间，脉脉不
得语。”

魏文帝诗：“天汉回西流，三五正纵横。”〈又〉明月皎皎照
我床，星汉西流夜未央。牵牛织女遥相望，尔独何辜
限河梁。

宋《鲍照诗》：“夜来坐几时，银汉倾露落。”

齐谢朓诗：“秋河曙耿耿。”〈又〉“玉绳隐高树，斜汉耿层台。”
梁刘邈诗：“长河似薄云。”

《刘孝绰诗》：“长河似曳素。”

唐·苏颋诗：“当轩半落天河水。”

《沈佺期诗》。“寻河取石旧支机。”

孟浩然诗：“微云澹河汉。”

杜甫诗：“明河傍塞微。”〈又〉满空星河光破碎，〈又〉安得壮
士挽天河，净洗甲兵长不用。

《钱起诗》：“河近画楼明。”

独孤及诗。“银河入檐白。”

顾况诗：“月殿影开闻夜漏，水精帘卷近银河。”
白居易诗：“山郭灯火稀，峡天星汉少。”

《杜牧诗》：“初旭红可染，明河澹如埽。”

李商隐诗：“本来银汉是红墙，隔得卢家白玉堂。”〈又〉由
来碧落天河畔，可要金风玉露时。

宋苏轼诗：“北户星河落短檐。”

《惠祟诗》：“阴井生秋草，明河转曙迟。”

明宗泐诗：“天河只在南楼上，不借人间一滴凉

《孝经援神契》：“河者水之伯，上应天汉。”

《孝经内事》：“天子得云台之礼，则河行不离其常。河若
离常，则有决溢之忧。”

《列子殷汤篇》：“渤海之东，不知几亿万里，有大壑焉，实
惟无底之谷。其下无底，名曰归墟。八弦九野之水，天
汉之流，莫不注之，而无增无减焉。”

《庄子逍遥游》篇：肩吾问于连叔曰：“吾闻言于接舆，大
而无当，往而不返。吾惊怖其言，犹河汉而无极也，大
有迳庭，不近人情焉。”

张衡《灵宪》，水精为汉。

《东观奏记》：“武帝好长生久视之术，宫中筑望仙台，势
侵天汉。”

《晋书皇甫谧传释劝论》：“时清道真，可以冲迈，此真吾
生濯发云汉鸿渐之秋也。”

《太清记》：翰曰：牵牛郎何在？女曰：“河汉阻隔，不复相开。”
《汉中志》：“汉有二源，其应上昭于天。”又曰：“惟天有汉。”
《世说新语》：谢公云：“圣贤去人，其间亦迩。”子侄未之许，
公叹曰：“若郗超闻此语，必不至河汉。”

《颜氏家训》：“天汉悬指，那不散落，水性就下，何故上腾？”
《唐书·李昭德传》：“昭德怙权，鲁王府功曹参军丘愔上
疏曰：‘臣观其胆，乃大于身，鼻息所冲，上拂云汉’。”
《元真子涛之灵篇》，“天文皎夜而为汉。”

《因话录》：《汉书》载张骞穷河源，言其奉使之远，实无天
河之说。惟张茂先《博物志》说：近世有人居海上，每年
八月见海槎来，不违时，赍一年粮，乘之到天河，见妇
人织丈夫饮牛，遣问严君平，云“某年某月某日，客星
犯斗牛”，即此人也。后人相传云，得织女支机石，持以
问君平，都是凭虚之说。今成都严贞观有一石，俗呼
为“支机石”，皆目云当时君平留之。宝历中，余下第还
家于京洛，途中逢官差递夫舁张骞槎，先在东都禁
中，今准诏索有司取进，不知是何物也。前辈诗往往
有用张骞槎者，相袭谬误，纵出杂书，亦不足据。
《蠡海集》天之色苍苍然也。而前辈曰丹霄，曰绛宵，河
汉曰银河可也，而曰绛河，盖观大者以北极为标准，
所仰视而见者，皆在于北极之南，故称之曰“丹”、曰绛，
借南之色以为喻也。

《西溪丛语》：“海潮之说多矣，或谓天河激涌。”

《野客丛谈》：“刘桢赋《素秋三七》，天汉指隅。人胥祓除国
子水嬉。”

《癸辛杂识》：乘槎之事，自唐诸诗人以来，皆以为张骞。
虽老杜用事不苟，亦不免有“乘槎消息近，无处问张
骞”之句。按骞本传止曰汉使穷河源而已。张华《博物
志》云：“旧说天河与海通，有人赍粮乘槎而去，十馀月
至一处，有织女及丈夫饮牛于渚，因问此是何处，答
曰：‘君还至蜀，问严君平则知之。还问君平，曰：‘某年月
日，有客星犯牵牛宿’’。”然亦未尝指为张骞也。及梁宗
懔作《荆楚岁时记》，乃言武帝使张骞使大夏寻河源，
乘槎见所谓织女牵牛，不知懔何所据而云？又王子
年《拾遗记》云：“尧时有巨槎浮于西海，槎上有光，若星
月。槎浮四海，十二月周天，名贯月。槎挂星槎，羽仙栖
息其上。”然则自尧时已有此槎矣。

《熙朝乐事》：七夕，人家盛设瓜果酒殽于庭心或楼台
之上，谈牛女渡河事。

《脉望》天河，自尾箕寅位注于东井，而循环于天地之
间。古人云：水出昆仑之下，注出尾闾复上，谓之天河。
此天地之河也。人之河，自尾闾尾闾系寅位，溯流而
上昆仑，与天地同焉。

《天爵堂笔馀》：《剡汉漫笔》解“三峡星河影动摇”引《天官
书注》：“左旗九星在河鼓左，右旗九星在河鼓右。”是天
之旗鼓动摇主兵。杜公虽破万卷，恐未必拘拘证古
若此。暑月夜半露坐，时观晴空星河影，隐映错落，俨
然动摇，况三峡乎？
《元亭涉笔》：“银湾，许浑谓银河为银湾，李贺谓银浦。”
《汲县志》：“七月七夕，陈酒脯瓜果于庭”，见天河中有白
云，便拜得福。

《高邮州志》：“七月七夕前望潢河影出没，占荞麦丰歉。”
《太湖县志》：“七夕，相传是日银河没，以其去日远近卜
谷价多寡。”

《铅山县志》“七夕以前占河影没三日而后见则谷贱，
七日而后见则谷贵。”

《衡州府志》“七夕乞巧之会，衡俗不甚重，但以此后数
夜天河隐现，定来岁米价归早米贵，归迟米贱

《风俗通》：“织女七夕当渡河，使鹊为桥。”

《博物志》旧说云：“天河与海通，近世有人居海渚者，年
年八月有浮槎去来不失期。人有奇志，立飞阁于槎
上，多赍粮，乘槎而去，十馀日中犹观星月日辰，自后
芒芒忽忽，亦不觉昼夜。去十馀日，奄至一处，有城郭
状，屋舍甚严，遥望宫中多织妇，见一丈夫牵牛渚次
饮之，牵牛人乃惊问曰：‘何由至此’？”此人具说来意，并
问：“此是何处？”答曰：“君还至蜀郡，访严君平则知之。竟
不上岸，因还。如期后至蜀，问君平曰：‘某年月日，有客
星犯牵牛宿，计年月，正是此人到天河时也’。”

《集林》：有人寻河源，见妇人浣纱，问之曰：“此天河也。”乃
与一石而归。问严君平，君平曰：“此织女支机石也。”
《搜神记》：“谢端少丧父母，为邻人所养。年十七，未婚，后
感天汉中白水素女潜为其炊，以备饮食。端后怪而
潜候之，得见言曰：‘天哀汝孤贫恭顺，使我相为守舍。
今既见，便去留不可’。”

《拾遗记》：太初二年，大月氐贡双头鸡，四足一尾。帝置
于甘泉故馆，以馀鸡混之，得其种类而不能鸣，谏者
曰：“非吉祥也。”帝乃送还西域，鸡反顾望汉宫而哀鸣。
此鸡未至月支国，乃飞于天汉。

《续齐谐记》：桂阳成武丁有仙道，常在人间，忽谓其弟
曰：“七月七日织女当渡河，诸仙悉还宫，吾向已被召，
不得停，与尔别矣。”弟问曰：“织女何事渡河去当何还？”
答曰：“织女暂诣牵牛，吾复三年当还。”明日失武丁，至
今云织女嫁牵牛。

《元真子·涛之灵篇》：涛之灵曰江胥，汉之神曰河姑，会
于真原之野。江之胥问乎河之姑曰：“吾以子为水也，
县而不散，夜而能焕，异乎川者，何也？”河之姑曰：“代谓
吾之神以至于此，吾亦何知焉。若不闻乎，泛天船，泻
天江，俾牵牛织女之相望，此吾之所能也。”道之微曰
至元。至元谓曰：“吾将告若欲知汉之说者，观乎碧之”
理，有洁白之文；寥乎萤之腹，有昏晓之变。体之异也，
岂有姑之神耶？虽天汉之大，非川可知矣。

《尔雅翼》：“‘涉秋七日，鹊首无故皆髡’。相传是日河鼓与
织女会于汉东，役乌鹊为梁以渡，故毛皆脱去。